Polisievrou kritiek ná skietery op hoofwegFoto: SAPD Lt.kol. Lungelo Dlamini, woordvoerder van die polisie, het aan Maroela Media gesê drie polisiebeamptes was Maandagmiddag omstreeks 14:00 besig met roetinepatrollie op die Goue Hoofweg toe hulle ŉ verdagte wit BMW opgemerk het. “Hulle het probeer om die motor van die pad af te trek, maar die insittendes het op die polisievoertuig losgebrand,” het Dlamini gesê. Die bestuurder van die polisievoertuig het beheer oor die motor verloor en teen ŉ boom gebots. Die verdagtes in die BMW het gevlug. ŉ Vroulike sersant wat agter in die polisiemotor gesit het, is in die bolyf gewond. “Sy is tans in die waakeenheid van ŉ hospitaal en haar toestand is kritiek,” het hy gesê. Die ander twee polisiebeamptes is nie beseer nie. Volgens Dlamini word ŉ saak van poging tot moord ondersoek, maar niemand is nog in verband met die voorval in hegtenis geneem nie. Hy het ŉ beroep gedoen op enigiemand met meer inligting om Crime Stop by 08600 10111 te kontak.